มั่นใจกนง.ลดดอกเบี้ยแน่
ลุ้นลง 0.25-0.5%เหตุเศรษฐกิจทรุดหนัก.นายแบงก์คาด กนง.หั่นดอกเบี้ยลงมาแน่ 0.25-0.5% หลังเศรษฐกิจไตรมาสแรกทรุดต่ำ
21 พ.ค. 2556

ลุ้นลง 0.25-0.5%เหตุเศรษฐกิจทรุดหนัก.นายแบงก์คาด กนง.หั่นดอกเบี้ยลงมาแน่ 0.25-0.5% หลังเศรษฐกิจไตรมาสแรกทรุดต่ำ
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) กล่าวว่า ผลจากอัตราการเติบโตของเศรษฐกิจไทยในไตรมาสแรกที่ขยายตัวแค่ 5.3% ซึ่งต่ำกว่าคาดการณ์จะเป็นแรงกดดันและเกื้อหนุนให้ที่ประชุมคณะกรรมการนโยบายการเงิน (กนง.) ในวันที่ 29 พ.ค.นี้ ตัดสินใจลดดอกเบี้ยนโยบายลง 0.25% มาอยู่ที่ 2.5% เพื่อกระตุ้นการบริโภคภายในประเทศ
น.ส.อุสรา กล่าวว่า จากตลาดคาดการณ์ว่า กนง.จะลดดอกเบี้ยนโยบาย ได้ส่งผลให้อัตราผลตอบแทนของพันธบัตรไทยระยะสั้น อายุ 12 ปี ปรับลดลงล่วงหน้าไปแล้ว 0.25% เช่นเดียวกับดอกเบี้ยตลาดสวอปที่ลดลงล่วงหน้าไปแล้ว 0.5% แต่ธนาคารยังมีมุมมองว่าเศรษฐกิจไทยจะเติบโตได้ 4%
นายเอ็นริโก ทานูวิดจายา นักเศรษฐศาสตร์ ธนาคารเดอะรอยัลแบงก์ ออฟ สกอตแลนด์ (อาร์บีเอส) กล่าวว่า ธนาคารได้ปรับประมาณการเศรษฐกิจไทยลงจาก 5% เหลือ 4.2% หลังจากตัวเลขเศรษฐกิจในไตรมาสแรกขยายตัวได้ต่ำกว่าคาด โตเพียง 5.3% จากที่คาดไว้ 8% และเชื่อว่า กนง. 29 พ.ค.นี้ จะมีการปรับลดดอกเบี้ยนโยบายลง 0.5% เพื่อพยุงเศรษฐกิจ ซึ่งน่าจะทำให้ค่าเงินบาทอ่อนค่าอยู่ที่ 30 บาทต่อเหรียญสหรัฐ จากที่คาดว่าจะอยู่ที่ 28.50 บาทต่อเหรียญสหรัฐ
นางสุทธาภา อมรวิวัฒน์ ผู้ช่วยผู้จัดการใหญ่ ธนาคารไทยพาณิชย์ กล่าวว่า มีความเป็นไปได้มากขึ้นที่ กนง.จะมีมติลดดอกเบี้ยลง 0.25% เพราะเศรษฐกิจสะท้อนว่า ไตรมาสแรกการบริโภคสินค้าไม่คงทนปรับตัวลดลง 0.6% การบริโภคในภาคบริการลดลงถึง 11% 
“ก่อนหน้านี้เราคาดว่าไตรมาสแรกจะโต 6% แต่ต่ำกว่าคาด” นางสุทธาภา กล่าว
โดยปัจจัยอย่างการส่งออกที่ลดลงหรือการฟื้นตัวของยุโรปที่ล่าช้าเป็นไปตามคาด แต่ปัจจัยที่สร้างความประหลาดใจให้เราคือการบริโภคที่ชะลอลง โดยเฉพาะในหมวดสินค้าไม่คงทนและภาคบริการ ซึ่งตอนนี้ไม่แน่ใจว่าเป็นเรื่องของฐานที่สูงในปีที่ผ่านมาหรือไม่ หากไม่เกี่ยวกันธนาคารอาจต้องกลับมาพิจารณาตัวเลขประมาณการเศรษฐกิจและดอกเบี้ยในปีนี้ใหม่” นางสุทธาภา กล่าว
ด้านศูนย์วิจัยกสิกรไทย ระบุว่า ศูนย์วิจัยฯยังคงประมาณการอัตราการขยายตัวทางเศรษฐกิจในปี 2556 ที่ร้อยละ 4.35.3 (ค่ากลางกรณีพื้นฐานที่ร้อยละ 4.8) แม้ว่าตัวเลขเศรษฐกิจในไตรมาสแรกจะชะลอตัวลง เนื่องจากเชื่อว่าโมเมนตัมเศรษฐกิจไทย ยังมีโอกาสทยอยฟื้นตัวขึ้นหากสภาพแวดล้อมของเศรษฐกิจต่างประเทศมีสัญญาณดีขึ้น ระดับเงินบาทและอัตราเงินเฟ้อเคลื่อนไหวในกรอบที่มีเสถียรภาพ และการเบิกจ่ายงบประมาณมีความคืบหน้าตามเป้าหมายของรัฐบาล 
อย่างไรก็ดี ปัจจัยเรื่องฐานการคำนวณเปรียบเทียบ และการทยอยหมดผลของมาตรการ รถคันแรกและบ้านหลังแรก คงทำให้เศรษฐกิจไทยต้องรับมือกับบททดสอบสำคัญในการประคองทิศทางการขยายตัวในช่วงที่เหลือของปี โดยเฉพาะอย่างยิ่ง เมื่อแรงขับเคลื่อนด้านการส่งออก และการใช้จ่ายเม็ดเงินของภาครัฐผ่านแผนการลงทุนในโครงการพิเศษอื่นๆ ค่อนข้างอ่อนไหวต่อหลายเงื่อนไขที่ต้องประกอบเข้าด้วยกัน รวมทั้งทิศทางการฟื้นตัวของเศรษฐกิจโลก 
ขณะเดียวกัน โมเมนตัมที่แผ่วตัวลงของเศรษฐกิจไทยในช่วงไตรมาสแรก และอาจต่อเนื่องมาในช่วงต้นไตรมาสสองที่ระดับ 4.3 % ทำให้ศูนย์วิจัยฯ ประเมินว่า แนวโน้มที่จีดีพีปีนี้ อาจขยายตัวต่ำกว่าระดับ 5 % ท่ามกลางสถานการณ์ที่ผ่อนคลายของเงินเฟ้อ อาจกลายเป็นตัวแปรที่มีน้ำหนักมากขึ้น ต่อการพิจารณาจุดยืนเชิงนโยบายการเงินของกนง.ในการประชุมรอบถัดไป 
นายเอ็นริโก้ ทานูวิดจาย่า นักเศรษฐศาสตร์ ธนาคารเดอะรอยัลแบงก์ อ๊อฟ สกอตแลนด์ (อาร์บีเอส) กล่าวว่า ธนาคารได้ปรับประมาณการเศรษฐกิจไทยในปีนี้จาก 5 % ลงมาอยู่ที่ 4.2 % หลังจากตัวเลขเศรษฐกิจไทยในไตรมาสแรกขยายตัวได้ต่ำกว่าคาด โดยเติบโตเพียง 5.3% จากที่คาดการณ์เอาไว้ 8% ขณะเดียวกันยังคาดว่าประชุมกนง.ในวันที่ 29 พ.ค.นี้ จะมีการปรับลดดอกเบี้ยนโยบายลง 0.5 % ไปสู่ระดับ 2.25 % เพราะช่วยพยุงเศรษฐกิจ ซึ่งคาดว่าจากประเด็นดังกล่าวจะทำให้ค่าเงินบาท ณ สิ้นปีนี้กลับมาอ่อนค่าอยู่ที่ระดับ 30 บาทต่อเหรียญสหรัฐ จากเดิมที่คาดว่าจะอยู่ที่ 28.5 บาทต่อเหรียญสหรัฐ